Dept. sal aanhou veg ná skole-uitspraakPanyaza Lesufi. Foto: Flickr/GovernmentZA Lesufi het tydens ŉ mediakonferensie gesê sy departement sal poog om die saak direk na die konstitusionele hof te verwys. Dit volg nadat die hooggeregshof in Johannesburg gelas het dat die departement skole se taal- en toelatingsbeleid in ag moet neem in die aansoekproses om toelating van leerders vir 2016. Volgens Lesufi het regter Gregory Wright ŉ fout gemaak in sy uitspraak. Hy het gesê die departement het ŉ probleem daarmee dat skole hul eie taal- en toelatingsbeleid in ag kan neem. “Dit is strydig met regulasie 7 van die toelating van leerders tot openbare skole, wat duidelik die kriteria stel wat skole moet oorweeg wanneer hulle die onderskeie waglyste opstel.” Lesufi het gesê die departement wil dit duidelik maak dat geen skool ŉ leerder sal uitsluit op grond van taal nie. “Die reg tot onderwys is een van die mees fundamentele regte in die Grondwet, en indien enige skool strydig met die Grondwet optree in die toepassing van sy taal- en toelatingsbeleid, moet dié beleid buite rekening gelaat word.” Lesufi het gesê al beslis al die howe teen die departement, sal toekomstige generasies weet dat mense probeer het om Suid-Afrika nierassig te maak. “My kinders en my kleinkinders sal nooit oor ons grafte urineer nie. Hulle sal voortgaan om te veg tot hulle wen.” News24